Despărțit de Cosette, Marius participă la Rebeliunea din iunie 1832, sperând să moară acolo pentru o cauză dreaptă. Jean Valjean află intenția tânărului și se strecoară în spatele baricadei pentru a-l proteja. Acolo îl regăsește pe Javert, care fusese arestat ca spion, și îi salvează viața. Rebeliunea este înăbușită de armată, iar Marius este grav rănit. Valjean reușește să-l scoată pe Marius din zona luptelor și îl târăște pe umeri prin sistemul de canalizare al Parisului pentru a-l proteja de urmăritori. Conștientizând că a purtat ani de zile o ură nemiloasă față de un om care nu i-a făcut niciun rău, inspectorul Javert se sinucide. Câtva timp mai târziu, Marius și Cosette se căsătoresc. Jean Valjean îi mărturisește ginerelui său că a fost cândva deținut și că încă mai este urmărit de poliție și se îndepărtează de tineri, pentru a nu le periclita viitorul. Mai târziu, Marius află de la Thénardier, care venise cu scop de șantaj, că Valjean fusese cel care îi salvase viața în timpul luptelor de pe baricadă. Cei doi tineri soți merg să-l viziteze pe bătrân pentru a-i mulțumi și îl găsesc în ultimele lui clipe de viață.